“กรุงไทย-ออมสิน” พร้อมใจสวอปหุ้น TIP ดันขึ้นโฮลดิ้ง ประเดิมชื่อใหม่ TIPH ต้นเดือนนี้
“กรุงไทย-ออมสิน” พร้อมใจสวอปหุ้น TIP ดันขึ้นโฮลดิ้ง หลังทำคำเสนอซื้อของ TIPH ในสัดส่วน 1 หุ้นสามัญของ TIP ต่อ 1 หุ้นสามัญที่ออกใหม่ของ TIPH แล้วเสร็จ พร้อมประเดิมชื่อใหม่ TIPH ต้นเดือนนี้
2 ก.ย. 2564

ผู้สื่อข่าวรายงานว่า ตามที่ บริษัท ทิพย กรุ๊ป โฮลดิ้งส์ จำกัด (มหาชน) หรือ TIPH ได้ทำคำเสนอซื้อ หรือ Tender Offer หุ้นทั้งหมดของบริษัท ทิพยประกันภัย จำกัด (มหาชน) หรือ TIP เพื่อแลกกับหุ้นที่ออกใหม่ของ TIPH จากผู้ถือหุ้น TIP ที่อัตราการแลกหุ้นเท่ากับ 1 หุ้นสามัญของ TIP ต่อ 1 หุ้นสามัญที่ออกใหม่ของ TIPH ซึ่งครบกำหนดระยะเวลาการทำคำเสนอซื้อดังกล่าวไปแล้วในวันที่ 30 สิงหาคม 2564
ล่าสุดธนาคารกรุงไทย จำกัด (มหาชน) หรือ KTB และธนาคารออมสิน ในฐานะผู้ถือหุ้นของ TIP ที่สัดส่วน 10.0% และ 11.2% ได้รายงานการจำหน่ายหุ้น TIP ทั้งหมดออกมา โดยระบุวัตถุประสงค์ชัดเจนว่าเพื่อตอบรับคำเสนอซื้อของ TIPH ในสัดส่วน 1 หุ้นสามัญของ TIP ต่อ 1 หุ้นสามัญที่ออกใหม่ของ TIPH
ทั้งนี้ภายหลังการแลกหุ้นเสร็จสิ้น และ TIPH มีคุณสมบัติครบถ้วน หุ้นสามัญของ TIPH ก็จะเข้าซื้อขายเป็นหลักทรัพย์จดทะเบียนในตลาดหลักทรัพย์ฯ แทนหุ้นสามัญของ TIP ซึ่งจะถูกเพิกถอนออกจากตลาดหลักทรัพย์ฯ ในวันเดียวกัน โดยการเข้าซื้อขายในตลาดหลักทรัพย์ฯ ของหุ้นสามัญของ TIPH แทนหุ้นสามัญของ TIP นั้นคาดว่าจะเกิดขึ้นภายในเดือนกันยายน 2564